ROZHODNUTIE KOMISIE
z 20. decembra 2004,
ktorým sa stanovuje dočasné uvádzanie na trh určitého osiva druhu Triticum aestivum, ktoré nespĺňa požiadavky smernice Rady 66/402/EHS
(oznámené pod číslom dokumentu K(2004) 5028)
(Text s významom pre EHP)
(2004/894/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/402/EHS zo 14. júna 1966, týkajúcu sa obchodovania s osivom obilnín (1), a najmä na jej článok 17,
keďže:
(1)
V Dánsku je množstvo dostupného osiva zimných odrôd pšenice (Triticum aestivum), ktoré je vhodné na pestovanie v klimatických podmienkach v tejto krajine a ktoré spĺňa požiadavky na klíčivosť podľa smernice 66/402/EHS, nedostatočné, a preto neadekvátne uspokojuje potreby členského štátu.
(2)
Nie je možné primerane uspokojiť dopyt po osive tohto druhu osivom spĺňajúcim všetky požiadavky stanovené v smernici 66/402/EHS z iných členských štátov alebo tretích krajín.
(3)
Na základe uvedeného by Dánsko malo byť oprávnené povoliť uvádzanie na trh osiva tohto druhu, ktoré podlieha menej prísnym požiadavkám, na obdobie do 30. novembra 2004.
(4)
Okrem toho iné členské štáty, bez ohľadu na to, či osivo bolo zozbierané v členskom štáte alebo v tretej krajine zahrnutej v rozhodnutí Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (2), ktoré majú možnosť zásobovať Dánsko osivom tohto druhu, by mali byť oprávnené povoliť uvádzanie na trh takéhoto osiva.
(5)
Je vhodné, aby Dánsko konalo ako koordinátor s cieľom zabezpečiť, aby celkové množstvo osiva povoleného na základe tohto rozhodnutia nepresahovalo maximálne množstvo zahrnuté v tomto rozhodnutí.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Uvádzanie osiva zimných odrôd pšenice, ktoré nespĺňa minimálne požiadavky na klíčivosť, stanovené v smernici 66/402/EHS, na trh Spoločenstva sa povoľuje na obdobie do 30. novembra 2004 v súlade s podmienkami stanovenými v prílohe k tomuto rozhodnutiu a s nasledujúcimi podmienkami:
a)
klíčivosť je aspoň 75 % čistého osiva;
b)
úradné označenie uvádza klíčivosť potvrdenú úradným preskúšaním, vykonaným v súlade s článkom 2 ods. 1 bodu F) písm. d) a článkom 2 ods. 1 bodu G) písm. d) smernice 66/402/EHS;
c)
osivo bolo najskôr umiestnené na trh v súlade s článkom 2 tohto rozhodnutia.
Článok 2
Každý dodávateľ osiva, ktorý chce umiestniť na trh osivo uvedené v článku 1, požiada o to členský štát, v ktorom má sídlo.
Príslušný členský štát nepovolí dodávateľovi umiestnenie osiva na trh, ak:
a)
existuje dostatok dôvodov pochybovať o tom, či je dodávateľ schopný umiestniť na trh také množstvo osiva, pre aké požiadal o povolenie, alebo
b)
by celkové množstvo povolené na uvedenie na trh na základe príslušnej výnimky presahovalo maximálne množstvo uvedené v prílohe.
Článok 3
Členské štáty si navzájom administratívne pomáhajú pri uplatňovaní tohto rozhodnutia.
Dánsko koná ako koordinačný členský štát s cieľom zabezpečiť, aby celkové množstvo povoleného osiva nepresahovalo maximálne množstvo uvedené v prílohe.
Každý členský štát, ktorý dostane žiadosť podľa článku 2, okamžite oznámi koordinačnému členskému štátu množstvo uvedené v žiadosti. Koordinačný členský štát okamžite informuje tento členský štát o tom, či by mohlo mať povolenie za následok prekročenie maximálneho množstva.
Článok 4
Členské štáty okamžite oznámia Komisii a ostatným členským štátom množstvá, ktoré v súlade s týmto rozhodnutím povolili uvádzať na trh.
Článok 5
Toto rozhodnutie je určené členským štátom.
V Bruseli 20. decembra 2004